Membri ai organizaţiei de tineret a Partidului Mişcarea Populară au protestat, miercuri, în faţa sediului instituţiei Avocatul Poporului, cerând sesizarea Curţii Constituţionale cu privire la OUG care modifică legile Justiţiei, adoptată de Guvern în urmă cu o zi, însă aceştia nu au depus nicio sesizare şi niciun fel de documente în susţinerea solicitărilor formulate, se arată într-un comunicat transmis AGERPRES. ''Mai mulţi membri ai Organizaţiei de Tineret a Partidului Mişcarea Populară au protestat miercuri, în jurul orei 14,00, la sediul Instituţiei Avocatul Poporului. Aceştia au cerut Avocatului Poporului să sesizeze Curtea Constituţională cu privire la OUG care modifică legile Justiţiei şi unele regulamente privind admiterea la INM, ordonanţă care nu a fost până în prezent publicată în Monitorul Oficial. Ordonanţa a fost adoptată, marţi, în şedinţa de Guvern, astfel cum a anunţat domnul Tudorel Toader, ministrul Justiţiei. Ministrul a subliniat că propunerile de modificare au venit din partea CSM'', informează Avocatul Poporului. Potrivit sursei citate, la scurt timp după ce li s-a cerut să desemneze câţiva reprezentanţi pentru a discuta cu Victor Ciorbea, protestatarii au încetat manifestaţia, părăsind zona. ''Cu ocazia manifestaţiei, cei în cauză nu au depus nicio sesizare şi niciun fel de documente în susţinerea solicitărilor formulate'', precizează Avocatul Poporului. AGERPRES/(AS - autor: Daniel Alexandru Florea, editor: Georgiana Tănăsescu, editor online: Ady Ivaşcu)

Conținutul website-ului www.agerpres.ro este destinat exclusiv informării publice. Toate informaţiile publicate pe acest site de către AGERPRES sunt protejate de către dispoziţiile legale incidente. Sunt interzise copierea, reproducerea, recompilarea, modificarea, precum şi orice modalitate de exploatare a conţinutului acestui website. Detalii în secţiunea Condiții de utilizare. Dacă sunteţi interesaţi de preluarea ştirilor AGERPRES, vă rugăm să contactați Departamentul Marketing – marketing@agerpres.ro.

Utilizarea secţiunii Comentarii reprezintă acordul dumneavoastră de a respecta termenii şi condiţiile AGERPRES în ceea ce priveşte publicarea comentariilor pe www.agerpres.ro.